हमारी विनयशीलता विपरीत अवसरों पर अथवा प्रतिकूल परिस्थितियों में अपनी कसौटी पर खरी उतरती है। अपने प्रतिद्वन्द्वी की सफलता और अपनी विफलता पर असहज स्थिति को सहज रूप से लेने का गुण हमें विनम्रता से ही प्राप्त होता है। यदि हम स्वयं पराजित होकर विजेता को सच्चे मन से बधाई दे रहे हैं तो यह सचमुच हमारी विनम्रता की ऊँचाई ही मानी जायेगी। विनम्रता हमें सहज और न्यायसंगत होना भी सिखाती है। व्यक्ति का कद बढ़ने के साथ-साथ उसकी विनयशीलता का बढ़ना एक स्वस्थ वृत्ति का द्योतक है। ऐसा न हो कि सफलता व्यक्ति को दम्भी और अहंकारी बनाकर छोड़ दे। यदि दुर्भाग्यवश ऐसा हुआ तो वह सफलता को ही लील जायेगी और व्यक्ति बौना होकर रह जाएगा। विनम्रता एक ऐसा विलक्षण गुण है, जिसके रहते अन्य सारे मानवीय मूल्य स्वतः मुखरित होते जाते हैं।